Document ID: 32006R0643

32006R0643
L 115/6
JURNALUL OFÍCIAL AL UNIUNII EUROPENE
REGULAMENTUL (CE) NR. 643/2006 AL COMISIEI
din 27 aprilie 2006
de modificare a Regulamentului (CE) nr. 1622/2000 de stabilire a anumitor norme de aplicare a Regulamentului (CE) nr. 1493/1999 privind organizarea comună a pieței vitivinicole și de instituire a unui cod comunitar al practicilor și tratamentelor oenologice și a Regulamentului (CE) nr. 884/2001 de stabilire a normelor de aplicare privind documentele de însoțire a transporturilor de produse vitivinicole și evidențele obligatorii în sectorul vitivinicol
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatul (1) și articolul 70 alineatul (3),
întrucât:
(1)
Regulamentul (CE) nr. 1622/2000 al Comisiei (2) stabilește în special limitele și anumite condiții de utilizare a substanțelor a căror utilizare este autorizată prin Regulamentul (CE) nr. 1493/1999. Limitele de utilizare a substanțelor menționate sunt prevăzute la anexa IV. În urma adăugării în lista practicilor oenologice autorizate din anexa IV la Regulamentul (CE) nr. 1493/1999 a acidului L-ascorbic și a dicarbonatului de dimetil, este necesar să se stabilească limitele și condițiile de utilizare a acestor substanțe.
(2)
Regulamentul (CE) nr. 884/2001 al Comisiei (3) stabilește normele referitoare la ținerea evidențelor de intrare-ieșire și prevede în special indicarea anumitor operațiuni în registre. Caracteristicile speciale ale adăugării dicarbonatului de dimetil în vinuri necesită ca utilizarea acestei substanțe să se indice în registre.
(3)
Prin urmare, regulamentele (CE) nr. 1622/2000 și (CE) nr. 884/2001 ar trebui modificate în consecință.
(4)
Măsurile prevăzute în prezentul regulament sunt conforme cu avizul Comitetului de gestionare a vinurilor,
ADOPTĂ PREZENTUL REGULAMENT:
Articolul 1
Regulamentul (CE) nr. 1622/2000 se modifică după cum urmează:
1.
Se inserează următorul articol 15a:
„Articolul 15a
Dicarbonat de dimetil
Adaosul de dicarbonat de dimetil prevăzut la anexa IV alineatul (3) punctul (zc) din Regulamentul (CE) nr. 1493/1999 nu poate fi efectuat decât în limitele stabilite la anexa IV la prezentul regulament și în cazul în care acesta îndeplinește dispozițiile care sunt prevăzute la anexa IXa la prezentul regulament.”
2.
Anexa IV se înlocuiește cu textul de la anexa I la prezentul regulament.
3.
Textul de la anexa II la prezentul regulament se inserează ca anexa IXa.
Articolul 2
La articolul 14 alineatul (1) primul paragraf din Regulamentul (CE) nr. 884/2001 se adaugă liniuța următoare:
„-
adaosul de dicarbonat de dimetil (DMDC) în vinuri.”
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 aprilie 2006.

Labels: 17
6